લેબર કમિશનર એમ.એસ.પટેલ કહે છે કે, “સૌથી વધુ અસર ઔદ્યોગિક એકમોમાં અને ખાસ કરીને નાના અને મધ્યમ ઉદ્યોગો પર વર્તાઈ છે. અમદાવાદ શહેરમાં દરરોજ છૂટક મજૂરી કરી પરિવારનું ગુજરાન ચલાવતા પરપ્રાંતના ૮૦-૮પ હજાર મજૂરો પોતાના વતન ઉત્તરપ્રદેશ, રાજસ્થાન, મધ્યપ્રદેશ જતા રહ્યા છે. હવે ક્યારે આવશે તે નક્કી નથી. તો કેટલાક શ્રમિકો બીજાં ક્ષેત્રમાં મજૂરી કરે છે. સૌથી વધુ છટણી ટેક્સ્ટાઈલ, પ્રોસેસિંગ, કેમિકલ, ઈજનેરી, રિયલ એસ્ટેટ ઉદ્યોગમાંથી થઈ છે. તેની સીધી અસર ઉત્પાદન સહિત અન્ય આર્થિક બાબતો પર પડી છે. અનેક ઉદ્યોગોમાં સ્ટેગરિંગના દિવસો પણ વધી ગયા છે. ૮ નવેમ્બર પહેલાં સપ્તાહમાં એક વખત સ્ટેગરિંગ હતું, છેલ્લા દોઢ માસમાં સપ્તાહમાં સ્ટેગરિંગની સંખ્યા ૩થી ૪ દિવસ થઈ છે.”